EEN - Iceland

Fyrirtækjastefnumót á IceFish 2024
2024-09-19 09:00 - 16:00 (Atlantic/Reykjavik) | Fífan, Smárinn, Smárinn, Dalsmári 5, Kópavogur, 200, Iceland
Fjórtánda Íslenska sjávarútvegssýningin verður haldin í Smáranum 18.-20. september 2024 og er þetta sérstök afmælissýning enda eru nú fjörutíu ár síðan IceFish var haldin fyrst. Icefish 2024 er viðburður sem enginn sem tengist sjávarútvegi og aðliggjandi greinum getur láta fram hjá sér fara. Á sýningunni má sjá nýjustu tæki, búnað og þjónustu sem sjávarútveginum býðst, allt frá fiskileit, veiði, vinnslu og pökkun, til markaðssetningar og dreifingar fullunnar vöru. Fiskeldið eflist stöðugt og sömuleiðis það markmið að ná hundrað prósent nýtingu sjávarfangs, og hafa sýningarþættir sem tengjast þeirri miklu framþróun aukist stöðugt.
Enterprise Europe Network heldur fyrirtækjastefnumót í tenglum við Íslensku sjávarútvegssýninguna. Þar gefst fyrirtækjum kjörið tækifæri á að efla tengslanet sitt í sjávarútveginum.
Viðburðurinn er ætlaður öllum þátttakendum sjávarútvegssýningarinnar, eins og fyrirtækjum, klösum og hagsmunaaðilum í greininni, m.a. í tengslum við fiskveiðar, fiskeldi, vinnslu, markaðsmál og dreifingu og flutning á sjó. Fyrirtækjastefnumótið er góð leið til að stækka tengslanetið og hitta nýja viðskiptavini. Í þátttöku felst meðal annars:

Aukinn sýnileiki þíns fyrirtækis
Aukið aðgengi að fjölda fyrirtækja og hagsmunaðilum
Markvissir og stuttir fundir sem eru valdir og staðfestir fyrirfram

Á síðustu sýningum hefur þátttaka og árangur af fyrirtækjastefnumótinu verið afar góð, sem dæmi þá voru árið 2017 yfir 90 þátttakendur frá 24 löndum sem áttu yfir 100 viðskiptafundi.
Viðburðurinn er gjaldfrjáls.

Viðskiptasamstarf og græni samningurinn í Evrópu
2024-06-04 - 2024-06-05 | Grand Hotel Millennium Sofia, 89B, Vitosha Blvd., Sofia, 1463, Bulgaria
Uppbyggingarsjóður EES stendur fyrir tveggja daga ráðstefnu og fyrirtækjastefnumóti í Sofiu, Búlgaríu 4.-5. júní um viðskiptatækifæri græna ESB samningsins (e. EU Green Deal)
Markmið ráðstefnunnar er að kanna og skapa ný, græn viðskiptatækifæri, sem stuðla að sjálfbærri og samkeppnishæfri Evrópu, í samræmi við græna samninginn í Evrópu.
Áhersluþættir:

Hlutverk kolefnisföngunar og bindingar (e. The Role of Carbon Capture and Storage)
Stafræn umbreyting sjálfbæra bláa hagkerfisins (e. Digitalisation of the Sustainable Blue Economy)
Hráefni (e. Raw Materials)
Vetni fyrir grænar samgöngur (e. Hydrogen for Greening Transportation)

Fyrir hverja: Ráðstefnan og fyrirtækjastefnumótið er skipulagt fyrir 12 Evrópulönd, það er Búlgaría, Króatía, Eistland, Grikkland, Ísland, Lettland, Litháen, Noregur, Pólland, Portúgal, Rúmenía og Slóvakía.
Veittir verða allt að tíu ferðastyrkir fyrir aðila frá Íslandi til þátttöku á staðnum, hver ferðastyrkur nemur að hámarki 1.800 € (lump sum).
Nánari upplýsingar og skráning: Home | EEA and Norway Grants: Business Cooperation and the European Green Deal (b2match.com)
Strykir EEA og Norway Grant miða að því að draga úr efnahagslegu og félagslegu misræmi í Evrópu og efla tvíhliða samskipti Noregs, Íslands og Liechtenstein og styrkþegalöndin.

Fyrirtækjastefnumót á Iceland Geothermal Conference 2024
2024-05-30 08:30 - 15:30 (Atlantic/Reykjavik) | Harpa, Reykjavík, Iceland
Enterprise Europe Network heldur fyrirtækjastefnumót í tengslum við jarðvarmaráðstefnuna, Iceland Geothermal Conference í Hörpu 30. maí 2024. Orkuklasinn hefur veg og vanda af ráðstefnuhaldinu, en hún er að jafnaði haldin á 2-3 ára fresti. Þetta er í fimmta sinn sem hún er haldin hér á landi og er ráðstefnan þegar orðin einn helsti umræðuvettvangur jarðvarma og endurnýjanlegrar orku í heiminum í dag.
Fyrirtækjastefnumótið er gjaldfrjálst og er sérstök skráning á viðburðinn í gegnum vefsíðu IGC ráðstefnunnar. Athylgi er vakin á því að greiða þarf ráðstefnugjald og skrá sig á sjálfa ráðstefnuna.

ESB Business Hub - Japan og Suður-Kórea
2024-05-28 08:00 - 09:30 (Europe/Brussels) | Online
Markaðstækifæri í Japan og Suður-Kóreu – ESB Business Hub – Japan og Suður-Kórea
Fyrirtæki sem vinna að grænum lausnum, á stafræna sviðinu og í heilbrigðisgreiranum, hér er leið inn á markað í Japan og Suður-Kóreu.
Evrópusambandið styrkir ESB Business Hub – Japan og Suður-Kórea
Á næstu fjórum árum verða skipulagðar 10 viðskiptaferðir til Japans og 10 ferðir til Suður-Kóreu. Alls geta 50 fyrirtæki tekið þátt í hverri ferð og njóta um leið viðskiptaþjálfunar. Hér er því tækifæri til að kanna markaðinn, auka sýnileika, tengslanet og þróa stefnumótandi samstarf!
Japan er fjórða stærsta hagkerfi heimsins og býður upp á aðlaðandi markað fyrir ESB fyrirtæki og vörur þeirra, þjónustu og fjárfestingar. Suður-Kórea er 10. stærsta hagkerfi í heiminum og er einnig efnahagslegur samstarfsaðili ESB.
Fulltrúar frá framkvæmdastjórn Evrópusambandsins, aðildarríkjum ESB og leiðtogum fyrirtækja með árangursrík verkefni í Japan og Suður-Kóreu munu kynna markmið og ávinning áætlunarinnar.

Nýsköpunarvika
2024-05-15 11:30 - 12:30 (Atlantic/Reykjavik) | Hafnartorg, Geirsgata 17, Reykjavík, Regnboginn, Pop-up rými, Iceland
Tækniþróunarsjóður og Enterprise Europe Network bjóða til hádegisviðburðar undir yfirskriftinni „The Innovative Globetrotter“ sem myndi útleggjast á íslensku sem „Skapandi heimshornaflakkarinn“.

Viðburðurinn fer fram á ensku og hefst klukkan 11:30.
Á þessum viðburði munu gestir meðal annars heyra frá aðilum úr nýsköpunargeiranum sem hafa tekið skrefið út fyrir landsteinanna með stuðningi í gegnum Rannís. Fjallað verður um Eurostars, Innowwide, Digital Europe og Enterprise Europe Network.
Viðburðurinn er skipulagður í samstarfi við Nýsköpunarviku Íslands og er haldinn í Pop-up rými (Regnboga) Nýsköpunarvikunnar á Hafnartorgi
Boðið verður upp á léttan hádegisverð og í lokin brjótum við upp dagskrárformið og kitlum hláturtaugarnar með sérstökum gesti.
Viðburðurinn er opinn öllum sem hafa áhuga á nýsköpun í íslensku samfélagi og vilja fræðast um tækifæri á erlendri grundu.
Dagskrá

11:30 Velkomin – Mjöll Waldorff, sérfræðingur hjá Rannís
11:40 Geosilica – Fida Abu Libdeh framkvæmdastýra og stofnandi
11:50 Digital Europe – Sigþrúður Guðnadóttir, sérfræðingur hjá Rannís
12:00 Defent Iceland – Theódór Ragnar Gíslason, framkvæmdastjóri og stofnandi
12:10 Uppistand – Snjólaug Lúðvíksdóttir
12:30 Viðburði lýkur

Þá verður sýningarbás frá Rannís á sýningarsvæði Nýsköpunarvikunnar í Kolaportinu, þar sem tækifæri á sviði nýsköpunar verða í forgrunni.

Evrópusamvinna í 30 ár
2024-05-08 14:00 - 18:00 (Atlantic/Reykjavik) | Kolaportið, Reykjavík, Iceland
Árið 2024 eru 30 ár síðan að samningur Evrópska efnahagssvæðisins (EES) var undirritaður og veitti Íslandi meðal annars aðgang að innri markaði Evrópusambandsins og aukin tækifæri til samstarfs í Evrópu. Í tilefni af þeim tímamótum bjóða Rannís, utanríkisráðuneytið, háskóla-, iðnaðar- og nýsköpunarráðuneytið og sendinefnd ESB á Íslandi til tveggja viðburða miðvikudaginn 8. maí. annars vegar málþingið: EES í 30 ár – ávinningur, tækifæri, áskoranir og hins vegar Uppskeruhátíð Evrópuverkefna: Evrópusamvinna í 30 ár.
Á hátíðinni verður fagnað árangri undanfarinna ára þar sem gestir geta kynnt sér fjölmörg verkefni sem hafa fengið styrki úr áætlunum ESB. Verkefnin koma alls staðar að úr samfélaginu, enda hafa samstarfsáætlanir ESB styrkt íslenska aðila á sviði menntamála, kvikmyndagerðar, æskulýðsmála, rannsókna, nýsköpunar, almannavarna og fleiri sviðum.
